**Antón Corral Martínez**, nado na Coruña o 11 de xullo de 1936, é un gaiteiro e artesán de instrumentos musicais galegos.

Traxectoria
-----------

Antón Corral entrou en contacto coa música na escola, no colexio Santo Anxo de Lugo, onde aprendeu solfexo e comezou a tocar a bandurra. Naceu así o seu interese polos instrumentos tradicionais nos que continuou formándose a través de Antonio Sandar, compoñente do grupo Os Amigos de Lugo, co que aprendeu a tocar a gaita e o clarinete. A súa primeira actuación foi cun grupo de rapaces chamado *Os Garabullos do Alto*. Durante o servizo militar tocou o clarinete na banda militar. Logo de licenciarse meteuse de cheo no mundo da gaita, e tocou cos *Modernos* e *Os montes*, ámbolos dous de Lugo, cos que tivo máis participación. Paralelamente, tocaba coa Sección Femenina e impartía clases de gaita en Cantigas e Frores.

Gaita feita por Antón Corral.
Deixou de traballar como axente comercial por problemas de saúde e, animado polo veterano gaiteiro cuntiense coñecido como O Patelas, comezou o seu labor como artesán en 1974 en Lugo de xeito autodidacta. En 1979 pasou a Ortigueira chamado pola Escola de Gaitas. Debido á falta de apoios económicos trasladouse novamente a Lugo, onde tentou formar un equipo con antigos alumnos como Carracedo, Ramón Casal, e o seu fillo Carlos Corral. Alí formaron un taller de artesáns chamado Soutelo de Montes, xa que a intención de formar unha cooperativa non prosperou. En 1983 trasladouse a Vigo para dirixir o Obradoiro-Escola de instrumentos da Universidade Popular de Vigo até o ano 2000 momento no que se retirou deixando a cargo do obradoiro ao seu fillo Carlos Corral. Neste obradoiro acadáronse importantes avances na organoloxía das gaitas: novas tonalidades, melloras no timbre e na afinación dos punteiros etc, e alí se formaron pasaron destacados artesáns e gaiteiros como Carlos Núñez, Xosé Manuel Budiño ou Anxo Pintos. Cos alumnos da escola, Antón Corral formou no 1984 o grupo Xarabal, unha das primeiras bandas de gaitas galegas.

Xa retirado abriu un obradoiro en Tui, no que continúa traballando xunto ao seu neto Ramón Corral.

Premios e galardóns
-------------------

* Premio Artesán distinguido outorgado por La obra sindical de artesanía (Madrid, 1977).
* Premio Deseño do Ateneo de Ourense (Ourense, 1983).
* Premio Reconquista de Vigo concedido polo Concello de Vigo (1990).
* Premio Gaita de Ouro do Ateneo de Ferrol (Ferrol, 1996).
* Premio da crítica musical. Círculo Ourensán de Vigo (Vigo, 2001).
* Premio Vigués distinguido, outorgado polo Concello de Vigo (2001).
* Premio Opinión, outorgado pola Asociación de Gaiteiros Galegos (2009).
* Premio Recuncho da palleta, do programa da Radio Galega *Lume na Palleira* (2010).
* Premio da música Var con V, concedido polo Var con V de Moaña (2013).
* Premio Honorífico Martín Códax da Música (Pontevedra, 2016).

En xaneiro de 2018, no Teatro Municipal de Tui celebrouse unha gala en homenaxe a Anto Corral, na gala participaron algúns dos seus antigos alumnos como Carlos Núñez, Anxo Lorenzo, Anxo Pintos, Pancho Álvarez, xunto a banda de gaitas Xarabal, o grupo Santa Columba de Ribadelouro, e as bandas de gaitas Lembranzas da Terra de Guillarei e Arume de Malvas. Nese mesmo ano pronunciou o pregón das festas patronais de Tui.

Notas
-----

1. ↑  Deputación de Ourense (1990). "Antón Corral: Ese gran mestre" (PDF). *Anuario da gaita* (5): 4–6. Arquivado dende o orixinal (PDF) o 26 de agosto de 2021. Consultado o 28 de xuño de 2021.
2. ↑  "Banda de Gaitas Xarabal – Páxina oficial da Banda de gaitas Xarabal". *www.xarabal.org*. Consultado o 2021-06-28.
3. ↑  "Obradoiro Anton Corral". *obradoiroantoncorral.com*. Consultado o 2021-06-28.
4. ↑  "Descubrimos os segredos da gaita no obradoiro de Ramón e Antón Corral". *www.crtvg.es*. Consultado o 2021-06-28.
5. ↑  "Premio Honorífico dos Martín Códax da Música para Antón Corral". *Nós Diario*. Consultado o 2021-06-28.
6. ↑  "O Pregoeiro - Concello de Tui". *tui.gal*. Consultado o 2021-06-28.

Véxase tamén
------------

### Bibliografía

* "Corral Martínez, Antón". *Dicionario biográfico de Galicia* **1**. Ir Indo Edicións. 2010-2011. pp. 280–281.
* Fernández, Fina (2016). *Antón Corral. A alborada dun soño*. Canela. ISBN 978-84-608-6785-2.

### Ligazóns externas

* Antón Corral - TVG (*Alalá* nº 73 - 2008)

|  |  |
| --- | --- |
| Control de autoridades | 
* Wd: Q12383134
* WorldCat
* VIAF: 2952151837986120520003
* BNE: XX5713461
* GND: 1160253633

 |